7
Israel-tulemal-144,000 sello-imakaled
1 Tegin te-cholbal an takchado, angelmal-walabake iti-nap tikal-tikalgin kwigwismal. Tenal angelmal chogbake purwa abingegwismal, melle napkin kolgal, melle termalgin yolegal, tegin chapimalgin melle yolegalbal.
2 Tegin an angel-pid-takchabal, tad-nakwedbal tani, tenal Pab-Tummad-tuladgad-sello annik tani. Tegin angel-tad-nakwedzhik-nonikid, angel-nap-tegin-termal-izhomaloedzhe sapejul kote, chogal: 3 “Pe melle nap izhogo, tegin pe melle termal izhogo, tegin pe melle chapimal o-ibalo, anmal Pab-Tummad-e-mosmal-pebegin sello nazhikedzhe.”
4 Tegin an itosbal, Israel-tulemal-144,000 sello kin nazhilesmal, tenal Israel-tulemal chog-ilbal:
5 Judágad, miliambe-kakabog;
Rubéngad, miliambe-kakabog;
Gadgad, miliambe-kakabog;
6 Asergad, miliambe-kakabog;
Neftalígad, miliambe-kakabog;
Manasésgad, miliambe-kakabog;
7 Simeóngad, miliambe-kakabog;
Levígad, miliambe-kakabog;
Isacargad, miliambe-kakabog;
8 Zabulóngad, miliambe-kakabog;
Joségad, miliambe-kakabog;
tegin Benjamíngad, miliambe-kakabogmo.
Tule-ichejul Jesús-abingasmalad
9 Tegin te-cholbal an taktegu, an takal, Pab-ol-kangin-chiid-assapin tegin Oveja-chapini-assapin, tulemal-ichéjul kwigwismal, tule pel unni kwen epised-chul. Tenal we tulemal-pukmalad napa-nanimalad-ilbal, tule-chog-ilbal, tule-akal-akal-tamalad-ilbal, tegin tule-akal-akal-chunmaked-ilbal tanimal. Tenal we tulemal mol-chibugan yoyo-nadmal, tegin chunkalgin uga-ka annik-nemalbal.
10 Tegin tulemal-ol-kan-nabal-pukmalad sapejul kotemal, chogalmal:
Imi tule-abonoged
anmal-Pab-Tummad-ol-kangin-chiid-akar taniye,
tegin Oveja-chapini-akar tanibalye.
11 Tegin angelmal-pel-kwapa tegin chelegan-tummagan tegin immal-tulgan-walbakegwad Pab-ol-kan-ebiris-pukwamalad, Pab-ol-kangin-chiid-assapin napche-tullu-imasmal Pab-otummoalmal, chogalmal:
12 ¡Nued pe chogzhamaldo!
Pabye, imi pe ilagwen-nadgu otummoledi-kuelen, nabirinye,
tegin pe-nug-okannoledi-kuelen, nabirinye,
tegin pe-pinzheed-nikalen, nabirinye,
tegin tule pega tog-nuedi chogdi-kuelen, nabirinye,
tegin tule pegin atagelen, nabirinye,
tegin pe kal-nikalen, nabirinye,
tegin pe kannaleged nikalen, nabirbalinye.
¡Pitogua!
13 Tegin chelegan-tummagan-walgwen anche ekichial: “¿Ibi-tulemal-wede, mol-chibugan-yoyowiddé? ¿Pia tanimal-wede?”
14 Tegin antin tule-chered-tummadga chogal: “Tummad, ante wichí toa-tulemal. Tenal pedin nued wiis, ibi-tulemal.”
Tegin we tummad anka chogalzhun: “We tulemal-mol-chibugan-yoyo-pe-takeddin, peyedzhe wilesmalad-akar tanimal, tegin Oveja-chapini-e-abegin aga mol enusmalbal, al chipú pesmal.
15 Al we tulemal
Pab-ol-kangin-chiid-assapin pukwamal,
mutik-ibgin Pab-maidgin
Pab-pentamalgal.
Tenal Pab-ol-kangin-chiid aga-e-negginedyob,
tule-mol-chibu-yoyomalad-akwemalo.
16 Tenal Oveja-chapini Pab-ol-kan-nabal-unid,
aga oveja-takedyob, tulemal-mol-chibu-yoyomalad-tako.
Tenal Oveja-chapini aga e-tulemal-iktudo
ti-nuedgin aga okobgal.
Tegin Pab Tummad tule-mol-chibugan-yoyomaladga
imialis elio,
melle pukib pal itomalgal.
17 Al tulemal-mol-chibugan-yoyomalad
ukul pal kwen itogojulmal,
tegin tad pal kwen kugojulmal,
tegin neg-ued pal kwen itogojulmalbal.”