Pablo Kepegin Jesúsgin-kwenamalad-Tesalónicagin-pukmaladga Karta Palmijad
1 Tesalonicenses
Imi teun Tesalónica neg-kwebur-tummadga chii, tenal ul-naigumalad-nuegan nikabal. Al tulemal-pukmalad ichejul immalmal paknanimal, uknanimal.
Imi Pablo kepe Tesalónicaje nonigu, tulemal-ichejul Jesús-abingasmal (Hechos 17.) Tenal Judiomal-istar-Pab-Jesús-igal-takmalad Pablo-kabi-kualmal. Al Pablo neg-kwebur-Bereaje wakiszhun. Tegin Berea-akar Pablo kep ukin Atenas-neg-kweburzhe nadzhun (Hechos 17.) Tenal Pablo Atenasgin wisgusgu tulemal sapejul kwenadgan-Tesalónicaginmalad-imadimal, Timoteo-palmis Pab-igalgin kwenadgan-okannogal. Tegin Timoteo kannan Pabloje nonibalgu, Pabloga chognoni kwenadgan-Tesalónicagin-pukmalad Pab-Jesús-kwen-igeszhulmal tenal tulemal sapejul e-imasmalan. Al Pab-Purpa-Nuedbal Pablo Tesalónicaje iti-karta palmiszhun kwenadgan-pukmalad-okannogal Jesúsbal pul-kantik naigugal. Tegin kwenadgan-pukib-itononikidbal Pablo kwenadganga chogzhajun, Jesús-iti-napche-kannan-tanikoedgin, kwenadgan-purkwismalad ampa kwenadgan-tulamaladbak mes Pab-Jesús-abingumalo Jesúsbak mes megnegal. Pitomalgu.
1
1 Imi antin-Pablo, Silvano, tegin Timoteo, anmal-walapágwad pemal Tesalónicagin Pab Tummadbal tegin Pab-Jesucristobal-nanimaladga, karta wis palmijimal.
Imi Pab Tummad pemalga immal-nuegan imakelen, nabirin, tegin ulubgin akalzhul-itogal pemal-imakelen, nabirbalin.
Pablo Jesúsgin-kwenamalad-Tesalónicagin-pukmaladga Pabga tog-nuedi chogzhad
2 Imi anmal pemalga pane-pane Pabga tog-nuedi chogalda, tegin anmal pemalga Pabzhe kolaldamalbal.
3 Al anmal Pab-Tummad-wagin ampa pemal-ebinzhealdamalbal, pemal Pab-penzhulidgin nued arpasmal, tegin pemal Pab-pilaledgin pe tulemal-nued-pentasmalbal, tegin pemal Pab-Jesús-abintajimal Jesucristo e-kannalegedbal pemal-pentagal. Al pe abin-purtinanimal nuekwa Pab-Jesúsbal naigugal.
4 Jesúsgin-kwenamalad, Pab-pemal-pilalmalad, imi anmal wismaldo, Pab pemal-chus. 5 ¿Ibiga nabir an wiis Pab pemal-chus? Imi an pemalzhe arpigusgu Pab-kaka-nuegangin chunmagal, an pemalzhe pinche arpijul, tenal pemal nued wismal antin Pab-Purpa-Nued-kannalegedbal, ib-chunchunnadgin an napírragwadgin, pemalga chunmas.
Tenal pemal nued wismaldo, anmal pemal-abalgin nued nanedi-kusmal pemalga ib-nuedga kugal, anmalga tukin ib-nuedga kugal-chul.
6 Tenal pemal anmal-taedbal tegin Pab-Jesús-taedbal pe nanebi-kualmal. Tenal pemal peyedzhe wilesmalad-abalgin, Pab Purpa Nuedbal yabli weligwal Pab-kaka-nuegan abingasmal.
7 Al pemal pel-kwapa Provincia-Macedoniagin tegin Provincia-Acayagin Jesúsgin-penzhulmalad-pukmaladga chagla-chis Pab-Jesúsbak nanegal. 8 Tenal Pab-kaka-nuegan pemalbal Provincia-Macedoniagin tegin Provincia-Acayaginbi mimileszhul, tenal Pab-kakapurwa ampa ukin pel-kwapa mimiles, pemal Pab-Jesúsgin kwen penzhulmal.
Al anmal immal-pal-choged kwen nikchul tulemalga choggal, pemal Pabgin kwen penzhulmal. 9 Tenal tulemal anmalga pul-kigma chogaldamal, pemalde yer anmal-chogzhad abingasmal. Tegin tulemal anmalga chogaldamalbal, pemal-Tesalónica-tolgande Pab-Tummadyob-chowal-mimmi-taktiid igesmal Pab-Tummad-chunchunnad-tuladgin penzhulmalgal, tegin pemal Pab-peigujiidyob immal imagalbal.
10 Tegin tulemal pemalgin chogaldamalbal, pemalde Pab-Machi-Pab-neg-akar-tanikoed-abintajimal. Tenal Pab Tummad purkwaled-akar e-Machi-otulos. Wedin Jesús. Tenal Jesús Pab-Tummad-peyedzhe-tulemal-oturdalegoed-akar, anmal-abonoged.
Pablo Tesalónicagin Pabga arpajad