11
Jesús errey-tummadyob Jerusalénzhe tognonikid
(Mateo 21:1-11; Lucas 19:28-40; Juan 12:12-19)
1 Tegin Jesús aga e-chapinganbak Jerusalén omodanigu, Betfagé tegin Betania-neg-kwebur-omodanikidgin Olivo-yal-inik peinoni. Tegin Jesús walabo aga e-chapingan-palmijogalgu, chogal:
2 —Imi pe we neg-kwebur-toto-pe-takchiidzhe, pe nemalo. Tenal pe we neg-kweburzhe tognatapil, pe taknatapmalo moli-burro-chapini edinal-un. Imi we moli-chapini, tule ampa kin kwen nakwedijul. Tenal pe we moli-burro-echikchal, pe anka chedamalo. 3 Tegin tule peje ekichialil: ‘¿Ibiga pe moli-burro-echiknai-wede?’ Pe we tulemalga chogo: ‘Tummadde chog ede we moli-pei. Tenal tummad kujal pega kannan cheinonibalo.’
4 Tegin Jesús-e-chapingan nadmalgu, taknatapmal moli-burro igal-yagin-wanagakkin edinal-un. Tegin Jesús-e-chapingan moli-echikchamal. 5 Tegin tulemal-aka-pukmalad Jesús-e-chapinganzhe ekichialmal:
—¿Ibiga pemalde moli-echiknanimal-wede?
6 Tegin Jesús-e-chapingan moli-ibganga chogal:
—Tummadde chog ede pei. Tenal tummad kujal pega kannan cheinonibalo.
Tegin tulemal Jesús-e-chapinganga chogalmal:
—Tegil pe akalzhul chedodo.
7 Tegin e-chapingan Jesúsga moli-cheinonimalzhun. Tegin Jesús-e-chapingan moli-cheinonimalgu, moli-yankalgin aga e-molmal okismal. Tegin Jesús moligin nakwiszhun. Tegin Jesús aga e-chapinganbak ukin nadmalzhun.
8 Tenal tulemal-ichejul errey-tummadyob Jesús-takedbal Jesús-iktual igalgin okin-okin aga e-molmal imasmal. Tegin tulemal nagnugin uga-ka kwachamalgu, igalgin uga-ka okismalmo.
9 Tegin tulemal-Jesús-iktual-irmamamimalad, tegin tulemal-Jesús-cholbal-tanimalad sapejul kolmanatapmal chogalmal:
“¡Jesúsye, pe otummoledi-kuelen, nabirinye!
Imi tule-Pab-Tummad-nuggin-tanikid,
ib-nuedga kuelen, nabirbalinye.
Sal. 118:25-26
10 Tegin Pab Tummad anmal-tadgan-Davidyob
Jesús-neg-takmaid nued takelen, nabirbalinye.
Tegin we Jesús Pab-neggin
pul otummoledi-kuelen, nabirbalinye.”
11 Tegin Jesús Jerusalénzhe tognonigu, ilgwen Pabzhe-koled-negzhe nad. Tegin Jesús Pabzhe-koled-negzhe togzhagu, pel-kwapa neg algas. Imi teun neg pato chedodani-choggu, al Jesús aga e-chapingan-walambe-kakabogwadbak ilgwen Betaniaje kannan almalbal.
Jesús wag-islub-chapi ukapchajad
(Mateo 21:18-22)
12 Tegin Jesús te pangin Betania-akar kannan Jerusalénzhe nadbalgu, igalbal ukulzhaal. 13 Tegin Jesús panna-akar takcha wag-islub-chapi kamagwis. Tegin Jesús ilgwen e-chalzhe nad takegal wag-islubde chan nik-dewa.
Tegin Jesús wag-islub-chal omosgu, e-chan kwen onoszhul, pinche unnila kamagwis. Imi teun wag-islub e-chanmaked-wilub ampa omojul. 14 Tegin Jesús aga e-chapingan-wagin wag-islub-chapiga chogal:
—Pedin ilgwen-pesgu peine, chan kwen nikchul.
Tenal e-chapingan Jesús-chogzhad-itosmalgu, ukin nadmalbal.
Jesús Pabzhe-koled-neg-akar tule-immalmal-ukpukmalad-onijad
(Mateo 21:12-17; Lucas 19:45-48; Juan 2:13-22)
15 Tegin Jesús kannan Jerusalénzhe nonigu, Pabzhe-koled-neg-impabal tognoni. Tegin Jesús Pabzhe-koled-neg-impabal togzhagu, pel-kwapa tule-immalmal-ukpukmalad tegin tule-immalmal-pakpukmalad-onis. Tegin Jesús tule-mani-ogwabukmalad-e-mesamal okpis, tegin tule-nu-ukpukmalad-e-kanmal okpisbal. 16 Tegin Jesús tulemal-immal-cheimamimaladgin igal-kas, Pabzhe-koled-neg-impabal immalmal chedagal.
17 Tegin Jesús tulemal-oturdakalgu, chogal:
—¿Imi Pab Tummad e-kartagin chogzhulzhí?
An negdin tule-pel-kwapa-akal-akal-anche-kolgalbi,
tenal pemal immalmal-aturzheed-negga
anche-koled-neg imananimal.
Is. 56:7; Jer. 7:11
18 Tenal tule-irwal-Pabzhe-kolmalad-tummagan tegin Moisés-igalgin-tulemal-oturdamalad Jesús-chogzhad itosgu, igal-amialmal igi nabir Jesús-mesgal. Tenal Jesús-tulemal-oturdajadbal tulemal-pel-kwapa weob pakal pesmal-choggu, al tummagan Jesús-tobgualmal Jesús-kagal.
19 Tegin neg-chedogalgu, Jesús aga e-chapinganbak kannan Betaniaje almalbal.
Wag-islub-chapi tinkujad
(Mateo 21:20-22)
20 Tegin Jesús te pangin kannan Jerusalénzhe natapidgin, pato taknonimal, wag-islub-chapidin pato tinna kwichi. 21 Tegin Pedro wisgud-nadgu Jesúsga chogal:
—Tule-oturdaked, pe tak; sae-pe-wag-islub-chapi-ukapchajaddin pato tinna kwichi.
22 Tegin Jesús aga e-chapinganga chogal:
—¿Teobí? Tenal pemal ulubgin Pab Tummadgin penzhulinabmal. 23 Tenal an chunchunnad pemalga chogdo: meke-ibi-tule Pab Tummadgin nued penzhulidgin yal-tummadga chogzhal: ‘Imisgin pe we-akar ilgwen termalzhe arkwano,’ we yaldin keg-chulgu ilgwen termalzhe arkwanenab. 24 Al an pemalga chogdo: meke-ibi pe Pab Tummadzhe koledgin ekichial, tenal pedin penzhulil Pab Tummad pato pega ukcha, wedin pega kuo.
25 “Tenal pe Pabzhe kolzhogalil, tule-pebak-walmadiidga pe chogenab: ‘Pe-iskued pato pelgus.’ Imi pe chogzhal: ‘Iskued-pelgus,’ Pab-nikpa-maid iskued-pelgus pega chogmogo. ( 26 Tenal tule-pegin-immal-akalojadga, pe iskued-pelgus chogzhajulil, Pab-nikpa-maid pega kwen chogojulmo: ‘Pe iskued pelgus.’)”
Teob Jesús chogzhado.
Pariseomal igal-aminani-kusmalad toa Jesúsga igal-ukcha immal imagal
(Mateo 21:23-27; Lucas 20:1-8)
27 Tegin Jesús aga e-chapinganbak Jerusalénzhe nonimalbalzhun. Tenal Jesús Pabzhe-koled-neg-impabal pipirmadiidgin, tule-irwal-Pabzhe-kolmalad-e-tummagan tegin Moisés-igalgin-tulemal-oturdamalad tegin Judio-chelegan-tummagan Jesúszhe ekisnonimal:
28 —¿Imi pe toa-nuggin weob pe immal ima-wede? ¿Tegin toa pega igal-ukpal-wede, weob immal imagal? Imi an pe-peido, pe anka choggal.
29 Tegin Jesús Judio-tummaganga chogal:
—Tegil an pemalzhe inzhel immal ekisnegwel. Imi pe anka chogzhal, kep an pega chogmogo toa anka igal-ukcha an weob immal imagal. 30 ¿Imi Juan-Bautista-tigin-tulemal-ogdi-kujad pia-akar tani-jogna? ¿Pab-akar o tule-akar? Anka chogdo.
31 Tegin Judio-tummagan aga emal-emal chunmakalmal:
—Imi anmal chogzhal: ‘Juan-Bautista-tigin-tulemal-oged Pab-akar tani,’ we Jesús anmalga chogdago: ‘¿Tede, ibiga pemalde Juangin keg ibzhemalzhun?’ 32 Tenal anmal chogzhabalil: ‘Juan-Bautista-tigin-tulemal-oged tule-akar tani,’ anmal tulemalgin kwakidamalo. Imi tulemal-pel-kwapa chogmal, Juan Bautista chunchunnad Pab-kaka-palchoged.
33 Al Judio-tummagan Jesúsga chogalmalzhun:
—Anmal kwen wichulmal, Juan-Bautista-tigin-tule-oged, pia tani.
Tegin Jesús tummaganga chogal:
—Tegil an pemalga kwen chogojulmodo, toa anka igal-ukcha weob immal imagal.