19
Tulemal Pab-neggin namasmalad
1 Tegin an-immal-takchad-cholbal an itosdo, tule-ichejul-oimabukwadyob Pab-neggin sapejul kolmakalmal, chogalmal:
Pab-otummomaloye.
Imi anmal-Pab-Tummad, tule-abonoged,
tegin kannaleged-nikad,
tegin yer-takleged-nikadye.
2 Imi Pab Tummad napírra
tegin inniki igal-itogedbal sapejul tule-oturda.
Al Pab Tummad e-chogzhadbal
Babilonia-neg-kwebur-ome-macherganbi-wijiidyobid
oturdanoni.
Tenal Babilonia-neg-kweburginmalad
e-iskuedbal pel-kwapa iti-napkin-pukmalad-egwasmal,
tegin tule-Pabga-arpamalad-mechamalbal.
Al Pab Tummad Babilonia-tolgan-abin-imasmo,
tar-opelononi.
3 Tegin tulemal kannan sapejul chogalmalbal:
¡Pab-Tummad-otummomaloye!
Imi Babilonia-neg-kwebur-kummamaid-wadin,
ilagwen-nadguo pal kwen-pelguojulye.
4 Tegin chelegan-tummagan-wala-tulagwen-kakabakegwad tegin immal-tulgan-walbakegwad, Pab-ol-kangin-chiid-assapin napche tullu-imasmal, Pab-otummoedgin Pabzhe kolalmal, chogalmal:
Teobdo, Pab Tummad-otummomaloye.
Oveja-chapini ome-nikuneed
5 Tegin Pab-ol-kan-chiid-akar an tuleyob tule-kakapurwa itosbal, chogal:
Pemal-Pabga-arpamalad,
tegin Pab-tobe-nanemalad,
tegin tule-tummagan
tegin tule-polgan-ugakche,
pemal-pel-kwapa Pab-otummomaloye.
6 Tegin an itosbaldo, chuked-ariokwichidyob oimabukmal, tegin tulemal mar-koledyob sapejul kote, chogalmal:
¡Pab-otummomaloye!
Anmal-Pab-Pul-Tummad,
pel-kwapa neg-takmaiye.
7 Imi Oveja-chapini-ome-nikuneed
e-wilub pato noni.
Tenal ome-Oveja-chapini-nikuoed
pato kuakwa chii-choggu machered-nikugal,
al anmal welgunanimal,
tegin anmal yer itonanimal,
tegin anmal Pab-Tummad-otummonanimalbal.
8 Tegin Oveja-chapini-e-omega
mol-nued-chipúgwad-yer-kaed ukles yogal.
(Imi mol-chibudin chogle,
tule-Pab-Jesúsbak-akenanimalad-immal-nuegan-imajad.)
9 Tegin angel anka chogal: “Imisgin pe nermado: ‘Imi Pab tulemalzhe kochal Oveja-chapini-ome-nikuneedgin mas-ichejul-imalejiid kunkal, we tulega ib-nuedga kunoniko.’ ”
Tegin angel anka chogalbal: “Imi we kaka an pega chogzhiiddin, Pab-Tummad-kakapurwa chunchunnaddo.”
10 Tegidgin antin ilgwen angel-nabal chimtis, Pab Tummadyob angel-otummogal. Tenal angel anka chogal: “Pe melle Pab Tummadyob an-otummoma. Imi antin ampa pe-yopímo Pabga-pinche-arpaged-tulemo. Imi antin Jesucristogin pe-kwenad, Pab-Jesús-chogzhadbal-nued-naigusmalad, e-pakadmo. Tenal pedin, pe Pab Tummadzhebi pe kolo. ¿Ibiga an teob chog? Nabir. Imi Jesús-chunmadiidbal, Pab-kaka-palchogmalad okannolenonimal.”
Tule-moli-caballo-chibugin-chiid, tule-ebak-aichulmaladgin nakwijad
11 Tegin an taktegu an takal, nikpa-neg arkatku, moli-caballo-chibubi noal, tegin tule-askin-chiid nug:
TULE-INNIKIGWAD-KEG-KAKANZHEED.
Tenal we tule napírragwadgin chabzhul tule-oturda, tegin we tule nabiridbal pila-onobal. 12 Tenal tule-moli-pirgin-chiid-e-imiadin cho-turmagwichidyob ka, tegin e-nonogin ichejul olo-kurkin chiji-nadbal. Tenal tule-moli-pirgin-chiid nug-abi-wijiid nermakal naibal, 13 tenal we tule-mol-yowid abegin-odogaled. Tegin tule-moli-pirgin-chiid nugbal:
PAB-TUMMAD-KAKAPURWA.
14 Tegin tule-moli-chibu-askin-chiid-cholbal, e-chulubmal-pilachemalad-Pab-negginmalad, moli-caballo-chibugangin-askin chiji-irmadanimalmo. Tenal we chulubmal mol-chibu-nuegan-chwilidikid-chipúgwad yoyomal.
15 Tenal tule-olo-kurkin-chijiid e-kaka-yabal-akar es-pilacheed-nugal-nikad yowi, tule-chog-akal-akal-pukmalad naklichegal. Tegin we tule kabaston-ezhagad kanikidyob kantikidgin neg-tako. Tegin Pab-Pul-Tummad urwed-kin-nakwedbal tule-olo-kurkin-chijiid-palmine peyedzhe chabzhul tulemal-oturdagal, tule uva-chan-ekurnaidgin, e-nis ariomaidyob.
16 Tenal tule-moli-pirgin-chiid molgin tegin tuwagin, e-nug nermakal nai, chognai:
ERREYMAL-E-TUMMAD, TEGIN TULE-TUMMAGAN-E-TUMMAD.
17 Tegin an takchabal, angel tadgwagin kwichi, tegin angel sapejul neg-magadbal mulamalzhe kocha, ka chogal: “Tagmalma itije, Pab pemalga ichejul mas-kunned ukchiid kunmalgal. 18 Tenal we mas-kunneddin, erreymal-e-chan, tegin wag-chulub-tummagan-e-chan, tegin tule-kal-ibgan-e-chan, tegin moli-caballo-e-chan, tegin tule-moligin-chijiid-e-chan, tegin tule-pinche-arpamalad-e-chan, tegin tule-ololchalmalad-e-chan, tegin tule-polgana-e-chan, tegin tule-tummagan-e-chanbal, pel-kwapa.”
19 Tegin an takchabal, pinas-nono-maklejad-kannan-nugujad tegin erreymal-iti-napkinmalad aga e-chulubmalbak mes pulakwa pukwamal, tule-tummad-moli-caballo-chibu-pirgin-chijiid tegin e-chulubmalbak pila-onogal.
20 Tegin pila-imanonimaladgin, pinas-walbo kalenonimal. Kwéntin pinas-nono-maklejad-kannan-nugujad, kwéntin. Pab-kaka-palchoged-pinchegad. Tenal we pinas moli-pid-anal immal-taktijulmalad-imajadbal, tulemal-pinas-kinnid-wilub-abingasmalad, tegin Pab-Tummadyob-immal-pinasyob-chobaled-takchamalad-yardaged. Tegin we pinas-walbogid kalesmalgu, azufre-kamaid cho-matagin tulachá tar-metemal.
21 Tenal pinas-e-chulubmal tule-moli-caballo-chibu-askin-chiid kaka-yabal-akar es-pilacheedgin purkwismal. Tegin mulamal-pel-kwapa wilub-okpis immedzhe tule-mui-chan kuchamal.