Juan Kepegin Karta Nermajad
1 Juan
Imi Juandin Jesús-chapingan-walambe-kakabogwad-walgwen. Tenal Pab-Purpa-Nuedbal Juandin, Juan-karta, tegin 1 Juan, 2 Juan, 3 Juan, tegin Apocalipsis-karta nermasbal.
Imi Juan kwenadgan-okannosmal nuekwa Pabbak naigugal. Tenal kwenadgan iskuedgin arkwatchal, tenal pukib-itogedgin Pabga aga iskued palchogzhal, Pab ilgwen kwenadganga iskued elio. Tenal Juan oyosbal Jesúsdin, Pab-Tummad-e-Machi-chunnad. Tenal tule-Pabbal-naigusmalad napírra naneenabmal, tenal tule chunchunnad Pabbal naigusmalal, kwenadgan-pimalad-pilalmal. Tegin Juan anmalga chunmasbal anmal igi nabir wisgumalo tule chunchunnad Pabbal-naigus o chul-dewa. Pitomalgu.
1
Jesús e-chunmakedbal purpal tule-otuloged
1 Imi tule-walgwen e-kakapurwabal tule-otuloged. Tenal tule-an-chogzhad kepe-sagla-akar mai. Tegin anmal ual we tule-itosmal, tegin anmal imial we tule-takchamal, tegin anmal nued we tule-takchamalbal pél immal imas, tegin anmal chunkalgin we tule-ebusmalbal. Al anmal we tuleginbi chunmananimal, wedin kaka-kwadigal-chul. We tuledin, Pab-Machi-Jesucristo.
2 Tenal tule-otuloged nononigu, anmal sanal we tule-takchamal, tegin anmal we tule-taktiidbal kin chunmadimal. Al anmal pemalga ilagwen-nadgu-tule-otuloged-palchognanimal. Tenal we tule Pab Tummadbak kudii, tegin anmalga sanal nononibal.
3 Tenal anmal ual-itojadbal tegin anmal imial-takchadbal pemalga chunmananimal pemal anmalbak aiyagwal mecha-kudigugalmo. Tenal anmal Pab Tummadbak tegin e-Machi-Jesucristobak, aiyagwal mecha-kudimal.
4 Tenal anmal pelallé naga ulubgin weligwal-itononigal, anmal pel-kwapa immalmal-kujadgin pemalga nermajii.
Pab Tummad tule-chwilidikid, neg-taledyob
5 Imi anmal-ual-Jesús-chunmajad-itojad an pemalga kartagin palchognaibal: tenal Pab Tummad neg-talgunaidyob immal-akaloed kwen nikchul, tegin neg-chichid pel nikchulbal.
6 Imi anmal chogel: “An Pabbak mecha-kudii,” tenal an ampa immal-akaloedgin nanediil, antin, an kakanzhenai, an igal-chunchunnadgin kwen nanejul.
7 Tenal anmal Pab Tummadyob immal-akalodijulil, anmal neg-taledgin kudimo. Al anmal aga emal-emal mecha-kudiguo, tenal Pab-Machi-Jesús-e-abe pel-kwapa-anmal-iskued elibalo.
8 Tenal anmal chogel: “An iskued kwen nikchul,” anmal naga tukin yardanai, tenal Pab-igal-chunchunnad anmalgin kwen maichul. 9 Imi Pabdin tule-innikigwad tegin tule-napírragwad-choggu, al anmal naga tukin Pabga iskued palchogzhal, Pabdin anmalga iskued-pelgus chognoniko, tegin Pab pel-kwapa-immal-akaloed-akar chwilimakal anmal-imanonibalo.
10 Tenal anmal chogel: “An immal kwen akalodijul,” antin pato chognai Pabdin kakanchili, tenal Pab-kaka-nuegan ampa an-ulubgin kwen maichulbal.