10
1 Kwenadgan, imi an ulubgin napírra peigujiindo, tegin an Pabzhe pela-pela kolaldabal, Israel-tulemal Pabbal abonolenonimalgal.
2 Imi antin Israel-tulemalgin chogmodo, Israel-tulemal chunchunnad Pabga immal imabimalan. Tenal Israel-tulemal immal-kwen-wichulidbal immal imakaldamal.
3 Tenal Israel-tulemal kwen wichulmal Pab tar-pentabi-kunain tule-iskued-nikchulidga kunonigal. Tegin Israel-tulemal aga tukin alamadi-kusmal, tule-iskued-nikchulmaladga aga imagal. Al Israel-tulemal Pab-kwen-abingaszhulmal, tule-iskued-nikchulidga kunonigal.
4 Imi Moisés-igal-mamikid Cristobal pelgunoni, tule-pel-kwapa-Cristogin-penzhulmalad tule-iskued-nikchulmaladga kunonigal.
5 Imi Moisés tule-iskued-nikchulidgin chunmasgu, Moisés-igal-mamikid-pallí-nanediidgin chunmadi-kus. Tenal Moisés chogzhado:
Imi tule we igal-mamikid-pallí naneel,
we tule tullego.
Lv. 18:5
6 Tenal tule-Cristogin-penzhulidbal-iskued-nikchulidga-kunonikid-igal chogdo:
Pe melle aga ulubgin pinzhedamalo:
“¿Toa Pab-negzhe togo
(iti-napche Cristo-chedagal)?”
Dt. 30:12
7 “¿Toa napil-ulpal nao
(purkwal-maid-akar kannan Cristo chedagal)?”
Dt. 30:13
Keg kue. 8 Tenal Pab-kartagin chogdo:
Pab-kaka-nuegan pato pe-waglik kudii,
pe akne-need wichul,
Pab-kaka pal amigal.
Imi Pab-kaka-nuegan
pato pe-ulubgin mai,
tegin pe-uabal choglenaibal.
Dt. 30:14
Tenal anmal Cristogin-penzhulidgin we kakagin chunmananimal.
9 Imi pe aga kakagin chogzhal: “Jesús pul Tule-Tummadga mai,” tegin pe aga ulubgin kwen penguszhulbalil, Pab Tummad purkwaled-akar Jesús-otulos, pedin ilagwen-nadgu abonolego Pab Tummadzhe melle sapejul oturdalegal. 10 Imi pe chunchunnad aga ulubgin Cristogin penzhulil, kep pe tule-iskued-nikchulidyob kunoniko. Tegin pe tulemal-wagin Jesúsgin chogzhal: “Jesús Pul-Tule-Tummad,” kep pe unniguo abonolegal.
11 Imi Pab-kartagin ampa chogmodo:
Imi meke-ibi-tule we tulegin penzhulil,
kwen pinkeguojul-kuo.
Is. 28:16
12 Imi Pab akal-akal tule-kwen-takchul, pel yopígwadbi Judiomal-tegin-Judiojulmalad-tak. Imi Pab pel-kwapa-tulemal e-tummadga mai. Tegin Pab tule-pel-kwapa-eje-kolmaladga wilub-okpis immal imabal. Imi Pab-kartagin chogdo:
13 Imi meke-ibi-tule Pab Tummadzhe kolnail,
we tule abonolego
Pab Tummadzhe melle sapejul oturdalegal.
Jl. 2:32
14 Tenal tule Jesucristogin ampa ibzhejulil, ¿tede we tule igi Pab-Jesúszhe kolnoniko? Keg kue. Tenal tule ampa Jesucristo-igal kwen itodijulil, ¿tede we tule igi Jesucristogin ibzhenoniko? Keg kue. Tenal tule-kwen-nikchulil, Pab-kaka-nuegangin tulemalga chunmagal, ¿tede we tulemal igi wisgumalo Jesucristo ibi-tule? Keg kue. 15 Tenal tule kwen palmileszhulil Pab-kaka-nuegangin chunmagal, ¿tede we tule igi tulemalga Jesucristo-igalgin chunmanoniko? Keg kue. Imi Pab-kartagin ampa chogmodo:
Imi tule-Pab-kaka-nuegan-palchogdanikil,
ibi tar-nued.
Is. 52:7
16 Tenal Israel-tulemal-pel-kwapa Pab-kaka-nuegan kwen abingaszhulmal. Imi akpene Pab-kaka-palchoged-Isaías ampa chogzhamodo:
Pab Tummadye,
¿toa pe-kaka-palmijadbal ibzhao?
¿Tulemal walpókwajal pegin ibzhaojulzhí?
Teobdo.
Is. 53:1
17 Imi tule Pab-Jesucristo-igal-itononikidbal kep Pab-Jesucristogin ibzhenoniko. Tenal Cristo-kakapurwagin tule kep wisgunoniko Pab-Jesucristo-igal, igi.
18 Al an ekisbimojundo: ¿Tegil Israel-tulemal Pab-kaka-nuegan kwen itodijulmaldé? ¿Al Israel-tulemal weob chogyé? Chulá. Tenal Israel-tulemal Pab-kaka-nuegan itosmaldo. Imi Pab-kartagin chogmodo:
Imi napa-naid-ugakche,
Pab-kaka mimiles,
tegin tule-napi-pukwamaladzhe
Pab-kaka pel mimilesbal.
Sal. 19:4
19 Imi an kannan pemalzhe ekisbibaldo: ¿Imi Israel-tulemalde chunchunnad aku itomalá? Chulá. Imi kepegin Moisés chogzhado:
Pab Tummad chog:
“Imi an tule-pimaladga immal-nuegan imakedbal,
ankin nobgu pemal-imanoniko.
Tegin tulemal-an-tulejulmalad-immal-wichulmaladbal,
an istar-itogal pemal-imamalbalo.”
Dt. 32:21
20 Tegin Isaías tobzhulidgin chogzhamodo:
Pab Tummad chog:
“Imi tule-an-amiszhulmalad an-amismal.
Tegin tule an-ekichiszhulmaladga
an oyos antin toa-tule.”
Is. 65:1
21 Tenal Isaías Israel-tulemalgin chogzhado:
Pab Tummad chog:
“Imi antin wakur-akar-chedoje
pemalzhe chunkal oyonai, anche taggal.
Tenal pemal yapa anche tagmal,
tegin an-choged-pallí immal kwen imaszhulmalbal.”
Is. 65:2